b'\n_START_ARTICLE_\nTukholman linja-autoterminaali\n_START_PARAGRAPH_\nTukholman linja-autoterminaali eli Cityterminalen on Ruotsin p\xc3\xa4\xc3\xa4kaupungin Tukholman kaukoliikenteen p\xc3\xa4\xc3\xa4linja-autoasema. Se sijaitsee Norrmalmin kaupunginosa-alueella. Yhdess\xc3\xa4 keskusrautatieaseman kanssa Cityterminalen muodostaa Tukholman matkakeskuksen. Vaikka rakennukset ovat yhteydess\xc3\xa4 toisiinsa, niihin viitataan usein omilla nimill\xc3\xa4\xc3\xa4n. Linja-autoterminaalin rakentaminen aloitettiin 3. kes\xc3\xa4kuuta 1985, ja se vihittiin lopulta k\xc3\xa4ytt\xc3\xb6\xc3\xb6n 20. tammikuuta 1989. Rakennuksen on suunnitellut arkkitehti Ralph Erskine ruotsalaisen arkkitehtitoimiston avustamana._NEWLINE_Valtaosa Tukholman kaukolinja-autoliikenteest\xc3\xa4 l\xc3\xa4htee Cityterminaalista. Merkitt\xc3\xa4v\xc3\xa4 terminaalin k\xc3\xa4ytt\xc3\xa4j\xc3\xa4 on my\xc3\xb6s Flygbussarna ja sen sisarbr\xc3\xa4ndi B\xc3\xa5tbussarna, jotka liikenn\xc3\xb6iv\xc3\xa4t lentokentt\xc3\xa4- ja satamaliikennett\xc3\xa4 Tukholman nelj\xc3\xa4lle lentoasemalle (Arlanda, Bromma, Skavsta ja V\xc3\xa4ster\xc3\xa5s) ja kahteen satamaan (Viking Linen Stadsg\xc3\xa5rden ja Tallink Siljan V\xc3\xa4rtahamnen). Terminaalin alemmassa kerroksessa sijaitsee lentokentt\xc3\xa4- ja satamalinja-autojen portit 1\xe2\x80\x939, lipunmyynti, neuvontapiste, matkatavaras\xc3\xa4ilytys ja liiketiloja. Ylemm\xc3\xa4ss\xc3\xa4 kerroksessa on p\xc3\xa4\xc3\xa4s\xc3\xa4\xc3\xa4nt\xc3\xb6isesti kaukoliikenteen k\xc3\xa4ytt\xc3\xa4m\xc3\xa4t portit 10\xe2\x80\x9319._NEWLINE_Asemalta on maanalainen jalankulkuyhteys keskusrautatieaseman kautta metroon ja paikallisjunaan.'